**SPOŠTOVANI PACIENT!**

Želimo si, da bi kar najbolje poskrbeli za ohranitev in izboljšanje vašega zdravja. Za ustrezno zdravstveno oskrbo je pomembna dobra organizacija dela v ambulanti. Z željo, da bi vam zagotovili kakovostno obravnavo in dovolj časa za posvet z zdravnico, smo vam pripravili kratka navodila za delo v ambulanti.

**ORDINACIJSKI ČAS IN NAROČANJE NA PREGLED**

Ambulanta obratuje v torek in četrtek po razporedu, ki je objavljen na spletni strani ZD Škofja Loka (tu bodo objavljene tudi spremembe urnika, morebitna nadomeščanja, odsotnosti).
Za pregled se je potrebno predhodno naročiti, kar lahko storite v ordinacijskem času ambulante na telefonsko številko 04 502 00 45, osebno ali preko portala do Zdravnika (potrebna je registracija). Pomembno je, da medicinski sestri razložite razlog svojega obiska, saj vam na ta način lahko dodelimo najbolj primeren termin pregleda.

Če zaradi bolezni ali poškodbe ostanete doma ste dolžni to sporočiti v ambulanto ISTI oziroma najkasneje naslednji dan (preko telefona, portala do Zdravnika).

Pacienti, ki niste naročeni, boste pregledani isti dan samo v primeru nujnega stanja (potencialno življenje ogrožajoče stanje, sveža poškodba), v nasprotnem primeru boste naročeni na proste termine v prihodnjih dneh.

Potrudili se bomo, da boste obravnavani ob naročeni uri. Vaš čas se trudimo spoštovati v največji možni meri, vendar to zaradi obravnav nujnih stanj v ambulanti ali pokrivanja sočasnih nujnih intervencij na terenu, vedno ne bo možno, pri čemer vas prosimo za razumevanje.

Obisk v ambulanti nujne medicinske pomoči je upravičen le v primeru nujnih stanj.

**NAROČANJE RECEPTOV, NAPOTNIC, NAROČILNIC ZA MEDICINSKE PRIPOMOČKE**

Vljudno vas prosimo, da vodite evidenco svoje stalne terapije, saj nove recepte lahko izdamo največ 10 dni pred pretekom. V kolikor potrebujete ponovni predpis zdravil (kronična terapija), pred tem preverite vsa svoja zdravila in le te naročite hkrati. Ob naročilu zdravil navedite ime, dozo in način jemanja zdravila (npr. Aspirin 100 mg 1 tbl na dan).
Napotnic za kontrolne preglede ni možno izdati brez zadnjega izvida kliničnega specialista.

Napotnice za kontrolne preglede, naročilnice za izdajo medicinskih pripomočkov in recepte za stalno terapijo praviloma pripravimo do naslednjega delovnega dne oz. v primeru nepredvidljivih situacij najkasneje v roku dveh delovnih dni.

**POSVETI**

Za posvet, izvide laboratorijskih preiskav, rentgenskega slikanja pokličite v času ambulante oz. napišite v sporočilo na portalu do Zdravnika. Medicinska sestra bo pripravila vaš karton, zdravnica pa vas bo poklicala nazaj oz. vam bo odpisala na sporočilo preko portala.

Zahvaljujemo se vam za razumevanje!

Splošna ambulanta 11